अज्ज बी नजर पाओ तां फौजें च जिन्नें बीर ब्हादर मिलङन मती तादाद इत्थों दे लोकें दी गै मिलग। औखें कन्नें जां मौती कन्नें टक्कर लैनी जां अड़ना हर कुसै दा कम्म नेईं। इत्थों दे बीरें गै अज्जै तोड़ी देसै दी आन रक्खी ऐ। ते रक्खदे आए न। ए धरती सुन्ना चांदी उग्गलने आली धरती शा कुसै चाली बी घट्ट नेईं जेड़ी ऐसे बीरें गी जन्म दिन्दी आई ऐ। इत्थों दे लोकें दे अगं मच्छी आला लेखा सडौल चुस्त ते फुरतीले न। कुसै पर नकम्मा मास, गोगर जां मुटापा नीं नजरी पौग, नां गै कुतै लिफ्फ जां पीले भुस्से जां गिल्लड़े नजरी पौङन। ओदा कारण इत्थों दी शुद्ध ब्हा ते पानी ऐ। पानियें दी सतह भामें बड़ी डूंगी ऐ पर इत्थों दे खूएं दा पानी इन्नां मिट्ठा, ते नरोआ ऐ जे खलके इलाकें दा घ्यो बी इन्नां असर-प्रभाव नीं रक्खदा। बरसान्ती ‘च जित्थें मदानी इलाके ‘च मच्छर मुंह् नी बाह्र कड्ढन दिंदे इनें थाह्रें लोक बगैर मच्छरदानियां ताने रामै ने सौन्दे न। पानियै ते चिक्कड़ै ने मदानी इलाके नरक बने दे हुन्दे न तां ए कंढी दा इलाका बरखा ने धनोइयै इंयां निखरी-निखरी पौन्दा ऐ, जियां आखो कोई गंगा स्नान करियै सारी मैल तोआरियै निर्मल होइयै आई ब्होंदा ऐ। खलके इलाकें च भाएं पानी नेड़ै न-पंजें दस्सें हत्थें पर खूऐं दे पानी न, पर ओ इन्नें पाचम, नरोए सिद्ध नि होए।